Temeljem odredbi članka 14. stavak 1. Zakona o proračunu („NN“ 87/08, 136/12 i 15/15) i članka 33. Statuta Grada Gospića („Službeni vjesnik Grada Gospića“ br. 7/09, 5/10, 7/10, 1/12, 2/13, 3/13 p.t., 7/15 i 1/18), Gradsko vijeće Grada Gospića na sjednici održanoj dana 18. prosinca 2018. godine donijelo je

**O D L U K U**

**o izvršavanju Proračuna Grada Gospića**

**za 2019. godinu**

##### I. OPĆE ODREDBE

**Članak 1.**

Ovom se Odlukom o izvršavanju Proračuna Grada Gospića za 2019. godinu (u nastavku teksta: Odluka) utvrđuje struktura Proračuna Grada Gospića za 2019 . godinu (u nastavku teksta: Proračun), njegovo izvršavanje, opseg zaduživanja i upravljanje dugom, financijskom i nefinancijskom imovinom, ovlasti Gradonačelnika Grada Gospića (u nastavku teksta: Gradonačelnik) te prava i obveze korisnika proračunskih sredstava.

**Članak 2.**

Proračun se donosi i izvršava u skladu s načelima jedinstva i točnosti proračuna, načela jedne proračunske godine (1. siječnja do 31. prosinca), uravnoteženosti, obračunske jedinice, univerzalnosti, dobrog financijskog upravljanja i transparentnosti.

### II. SADRŽAJ PRORAČUNA

**Članak 3.**

Proračun se sastoji od Općeg i Posebnog dijela te Plana razvojnih programa. Opći dio Proračuna sadrži: Račun prihoda i rashoda i Račun financiranja.

U Računu prihoda i rashoda iskazani su prihodi poslovanja i prihodi od prodaje nefinancijske imovine Grada za proračunsku godinu, kojima će se financirati rashodi poslovanja i rashodi za nabavu nefinancijske imovine.

U Računu financiranja iskazani su izdaci za otplatu kredita.

Posebni dio Proračuna sastoji se od plana rashoda i izdataka svih proračunskih korisnika i ostalih korisnika proračunskih sredstava, raspoređenih po organizacijskoj, ekonomskoj, programskoj i funkcijskoj klasifikaciji, te izvorima financiranja.

Plan razvojnih programa sadrži planirane rashode za investicije, kapitalne pomoći i donacije za razdoblje od 2019. do 2021. godine, temeljene na Strategiji razvoja Grada Gospića, razrađene po programima, godinama u kojima će teretiti proračune slijedećih godina, te po izvorima financiranja za cjelovitu provedbu programa po ciljevima i prioritetima razvoja Grada Gospića.

### III. IZVRŠAVANJE PRORAČUNA

**Članak 4.**

Za izvršavanje Proračuna u cijelosti je odgovoran Gradonačelnik.

**Članak 5.**

Stvarna naplata proračunskih prihoda nije ograničena procjenom prihoda u Proračunu. Iznosi rashoda i izdataka utvrđeni u Proračunu smatraju se maksimalnim svotama, tako da stvarni rashodi i izdaci Grada Gospića u 2019. godini ne smiju prema ovom Proračunu, biti veći od 86.340.181 kuna.

Tekuće otplate glavnice duga iskazane u računu zaduživanja/financiranja Proračuna za 2018. godinu u svoti od 899.500 kn, te pripadajuće kamate, imaju prednost u izvršavanju Proračuna pred ostalim rashodima.

**Članak 6.**

Ako tijekom proračunske godine zbog nastanka novih obveza ili zbog promjene gospodarskih kretanja dođe do znatnije neusklađenosti planiranih prihoda i rashoda Proračuna, Gradonačelnik je dužan predložiti Gradskom vijeću izmjene i dopune važećeg Proračuna kojim se ponovno uravnotežuju proračunski prihodi i primici i rashodi i izdaci.

**Članak 7.**

U okviru svog djelokruga i ovlasti, Gradonačelnik, pročelnici odjela i ravnatelji proračunskih korisnika odgovorni su za provedbu Odluke o izvršavanju Proračuna, kako za naplatu i ubiranje prihoda iz svoje nadležnosti, tako i za izvršavanje svih rashoda sukladno namjenama i iznosima utvrđenim u Posebnom dijelu Proračuna u okviru pripadajućeg razdjela i programa.

**IV. PRORAČUNSKA ZALIHA**

**Članak 8.**

U Proračunu su planirana sredstva proračunske zalihe u iznosu od 305.000

kuna.

O korištenju sredstava proračunske zalihe odlučuje Gradonačelnik u skladu s člankom 56. Zakona o proračunu („NN“ 87/08, 136/12 i 15/15).

**Članak 9.**

Gradonačelnik mjesečno izvještava Gradsko vijeće o korištenju proračunske zalihe iz članka 8. ove Odluke.

**V. UPRAVLJANJE FINANCIJSKOM I NEFINANCIJSKOM IMOVINOM**

.

**Članak 10.**

Imovinu Grada čine financijska i nefinancijska imovina kojom upravlja Gradonačelnik u skladu s posebnim propisima i Statutom Grada.

**Članak 11.**

U skladu s člankom 49. alineja 5. Statuta Grada Gospića, Gradonačelnik samostalno odlučuje o stjecanju i otuđenju pokretnina i nekretnina u vlasništvu Grada čija pojedinačna vrijednost ne prelazi 0,5% iznosa prihoda bez primitaka ostvarenih u godini koja prethodi godini u kojoj se odlučuje o stjecanju ili otuđivanju, a najviše do 368.398 kuna.

O stjecanju ili otuđivanju imovine Grada čiji pojedinačni iznos prelazi 368.398 kuna odlučuje Gradsko vijeće.

**Članak 12.**

Ako proračunski prihodi budu pogrešno naplaćeni ili naplaćeni u iznosu većem od propisanog, pogrešno uplaćena sredstva vratit će se uplatiteljima na teret tih prihoda. Odluku o povratu sredstava donijet će Gradonačelnik na prijedlog Odsjeka za proračun i računovodstvo.

### VI. PRAVA I OBVEZE PRORAČUNSKIH KORISNIKA – LOKALNA RIZNICA

**Članak 13.**

Sredstva Proračuna osiguravaju se proračunskim korisnicima za programe, aktivnosti i projekte navedene u Posebnom dijelu Proračuna.

Proračunski korisnici Grada Gospića upisani u Registar proračunskih korisnika su: Pučko otvoreno učilište, Samostalna narodna knjižnica, Muzej Like, Kulturno informativni centar, Javna vatrogasna postrojba, Dječji vrtić Pahuljica, OŠ Dr. Jure Turića, OŠ Dr. Franje Tuđmana i OŠ Dr. Ante Starčevića.

**Članak 14.**

Korisnici proračunskih sredstava ne mogu preuzimati obveze na teret istih iznad iznosa utvrđenog u Posebnom dijelu Proračuna.

**Članak 15.**

Vlastite prihode proračunskih korisnika, namjenske prihode ostvarene obavljanjem osnovne i ostalih djelatnosti, te pomoći iz proračuna koji im nije nadležan, korisnici nisu obvezni uplaćivati u Proračun.

Ostvarena sredstva korisnici su obvezni utrošiti u obavljanje svoje osnovne i ostalih djelatnosti u skladu s planom u Posebnom dijelu Proračuna, a izvješće o ostvarenim prihodima i korištenju istih obvezni su dostavljati nadležnom Odjelu Grada mjesečno radi knjigovodstvenog evidentiranja do 5. u mjesecu , temeljeno na vjerodostojnim dokumentima iz kojih je vidljivo da je realizacija programa u tijeku ili završena, ili da je rashod podmiren.

**Članak 16.**

Sredstva za tekuće rashode i održavanje objekata (osim kapitalnih ulaganja) na teret prihoda Grada izvršavat će se temeljem pojedinačnih zahtjeva proračunskih korisnika s rashodima razvrstanim po ekonomskoj klasifikaciji, a u skladu s godišnjim planom i likvidnim mogućnostima Proračuna.

**Članak 17.**

Financijske obveze koje ne budu podmirene do 31. 12. 2019. godine podmirit će se iz namjenski odobrenih sredstava Proračuna za 2020. godinu.

**Članak 18.**

Zamjenici gradonačelnika, Odgovorni pročelnik i Odsjek za računovodstvo i proračun imaju pravo nadzora nad financijskim, materijalnim i računovdstvenim poslovanjem korisnika, te nad zakonitošću i svrsishodnom uporabom proračunskih sredstava.

Korisnici su obvezni dati sve potrebne podatke i izvješća koja se od njih traže.

Ako se prilikom vršenja proračunskog nadzora utvrdi da su sredstava bila upotrebljena protivno zakonu ili Proračunu, izvjestit će se Gradonačelnik i poduzeti mjere da se nadoknade tako utrošena sredstva ili će se privremeno obustaviti isplata na stavci s koje su sredstva bila nenamjenski utrošena.

**VII. ZADUŽIVANJE I DAVANJE JAMSTVA**

**Članak 19.**

Grad Gospić može se zaduživati uzimanjem kredita, zajmova i izdavanjem vrijednosnih papira.

Utvrđuje se da je Grad Gospić na dan donošenja ove Odluke zadužen kod dvije poslovne banke u visini 3.824.769 kuna.

Grad Gospić planira novo zaduženje u 2019. godini za kapitalni projekt Energetska obnova zgrade OŠ Lički Osik u iznosu od 2.832.645 kuna.

**Članak 20.**

Grad Gospić može se kratkoročno zadužiti na rok do dvanaest mjeseci isključivo radi premošćivanja nelikvidnosti zbog različite dinamike priljeva sredstava i dospijeća obveza.

Odluku o kratkoročnom zaduživanju donosi Gradonačelnik ili Gradsko vijeće, ovisno o visini zaduživanja.

**Članak 21.**

Proračunski korisnici ovog Proračuna, te javna poduzeća kojima je osnivač Grad Gospić ne mogu se zaduživati bez prethodne suglasnosti Gradskog vijeća.

**VIII. ZAVRŠNE ODREDBE**

**Članak 22.**

Na sve što nije utvrđeno ovom Odlukom, a odnosi se na poslovanja Proračuna, primjenjuju se odredbe Zakona o proračunu i Zakona o izvršavanju Državnog proračuna RH za 2019. godinu.

**Članak 23.**

Ova Odluka objavit će se u „Službenom vjesniku Grada Gospića“, a stupa na snagu 01. siječnja 2019. godine.

KLASA: 400-06/18-01/28

URBROJ: 2125/01-01-18-05

Gospić, 18. prosinca 2018. godine

PREDSJEDNIK GRADSKOG VIJEĆA

GRADA GOSPIĆA

Petar Radošević, v.r.